পুলিশ ও পরিবার সূত্র জানায়, নিহত ফখরুল পৌর এলাকার আজিজ ফাজিলপুর গ্রামের আবু তাহেরের ছেলে। তার বোন শাহিনুর আক্তার জেসমিন জানান, ১০ থেকে ১১ দিন আগে ফখরুলের একটি মোটরসাইকেল নিয়ে যায় তার বন্ধু হিরো ও বাহাদুর। পরে তারা ওই মোটরসাইকেল পুলিশ আটক করেছে-মর্মে ফখরুলকে খবর দেয়। শুক্রবার রাত ১২টার দিকে তারা ১০ হাজার টাকার বিনিময়ে মোটরসাইকেলটি নিয়ে যেতে মোবাইল ফোনে ফখরুলকে জানায় এবং তাকে বাসার বাইরে আসতে বলে। এর পর থেকে তাকে আর পাওয়া যায়নি। তাকে বিভিন্ন স্থানে খোঁজ করেও পাওয়া যায়নি। পরদিন শনিবার সকালে তার গলা কাটা মরদেহ মাতুভূঞা বাজারের পাশে ধান ক্ষেতে পাওয়া যায়।